જૉન બિશ્વાસ (અમિતાભ બચ્ચન) કલકત્તામાં રહે છે. તેમની પૌત્રી ઍન્જેલાને કિડનૅપ કરીને મારી નાખવામાં આવી ત્યારથી જૉનની બસ એક જ મકસદ છે કે તે કોઈ પણ હિસાબે કાતિલને પકડે. આઠ વર્ષ વીતી ગયાં છે અને એ પછી પણ જૉન ન્યાય માટે દરરોજ પોલીસ-સ્ટેશન ચક્કર મારે છે. મોટા ભાગના પોલીસ-ઑફિસર હવે જૉનને પાગલ ગણવા માંડ્યા છે, પણ જૉન હિંમત હાર્યા વિના પોતાનું કામ કર્યા કરે છે. એકમાત્ર સરિતા સરકાર (વિદ્યા બાલન) એવી છે જે જૉનને સમજવાની કોશિશ કરે છે. જૉનની પૌત્રીના કિડનૅપરને પકડવાનું કામ આઠ વર્ષ પહેલાં માર્ટિન દાસ (નવાઝુદ્દીન સિદ્દીકી) કરતો હતો જે કિડનૅપરની સાવ લગોલગ પહોંચી ગયો હતો, પણ હાર્ડ લક કે તેના હાથમાંથી કિડનૅપર છૂટી ગયો. આ અને આવી બીજી ઘટનાઓ પછી માર્ટિન પોતાની નોકરી છોડીને ચર્ચમાં ચાલ્યો ગયો અને હવે ત્યાં ફાધર છે. જૉન માટે આ ફાધર એક જ એવી વ્યક્તિ છે જેની સાથે તે ખૂલીને વાતો કરી શકે છે. એક દિવસ અચાનક જ એક ઘટના ઘટે છે જેમાં ઍન્જેલાની જેમ જ અન્ય એક સાત વર્ષની છોકરીનું કિડનૅપિંગ થાય છે. ડિટ્ટો એ જ રીતે જે રીતે અગાઉ ઍન્જેલાનું થયું હતું. આ કેસને જો સૉલ્વ કરવામાં આવે તો ઍન્જેલાનો કેસ પણ સૉલ્વ થાય એમ છે. જૉનથી માંડીને સરિતા સરકાર પણ હવે ફાધરની હેલ્પ માગે છે અને ફાધર માર્ટિન પણ પોતાનાં ચર્ચનાં કપડાં ઉતારીને સરિતા અને જૉન સાથે ત્રણની ટીમ બનાવીને કિડનૅપરને પકડવામાં મચી પડે છે. કિડનૅપર્સને પકડવામાં હવે જૉને જે જાતમહેનતથી પુરાવાઓ એકઠા કર્યા છે એ પણ કામ લાગવાના છે.